
SENSORVEILEDNING - UITØ V-05 – 3. AVD. MASTER

Denne veiledningen bygger på et utkast som ble skrevet forut for eksamen, og som ble sendt ut til sensorene sammen med besvarelsene. I forhold til utkastet gjøres noen endringer og tilføyelser.
Oppgavens del I reiser spørsmål fra obligasjonsretten. Kandidatene skal først ta stilling til om det foreligger mangel. Marte har her påberopt seg to mangelsgrunnlag, avvik fra ”vanlig god vare” og opplysningssvikt. 

Kandidatene må først avgjøre hvilket regelsett som får anvendelse. Etter gjeldende rett er det klart at det er forbrukerkjøpsloven (fkjl.) som får anvendelse, jf. fkjl. § 1, 2. og 3. ledd, jf. § 2, 1. ledd c). Men ettersom saksforholdet i oppgaven skriver seg fra tiden før fkjl., er det kjøpsloven som her får anvendelse. Jeg kan imidlertid ikke se at det får nevneverdig betydning for løsningen av oppgavens spørsmål hvilken av de nevnte lovene en drøfter ut fra. De aller fleste kandidatene legger da også til grunn at det er fkjl. som får anvendelse. Dette får være greit. I fortsettelsen drøftes oppgavens problemer  opp mot fkjl.

Om krav til ”vanlig god vare”, se mer generelt Hagstrøm, Obligasjonsrett kap. 6.6. Fkjl. § 15, 2. ledd, a) og b) må kunne sees som uttrykk for dette kravet. Det er diskutabelt om det kan opereres med krav til ”vanlig god vare” når det gjelder økonomiske forhold ved det aksjeutstedende selskap (”underliggende verdier”), til forskjell fra egenskaper som bare knyttes til aksjen, herunder stemmerett, hvilken eierandel aksjen gir etc. Dommen i Rt 2002.1110, som riktignok gjaldt kjøp av hele selskapet, gir imidlertid støtte til det synspunkt at aksjekjøper kan påberope seg mangel ved underliggende verdier ved kjøp av aksjer. Selv om det sees hen til særlige risikoer ved kjøp av aksjer må det vel konkluderes med at det foreligger et kvalitetsavvik som Marte må kunne påberope seg på objektivt grunnlag, ettersom Dataconsult AS var insolvent ved kjøpet.
Mangelskrav grunnet på opplysningssvikt skyldes normalt at selger eller noen han må identifiseres med har gitt uriktig eller villedende informasjon (Hagstrøm kap. 6.4) eller rettsstridig har fortiet informasjon (Hagstrøm kap. 6.5). Kandidatene vil kan hende streve noe med å subsumere faktum i vår sak under disse kategoriene. Ifølge oppgaveteksten anbefalte banken Marte å investere i disse aksjene. Det kan kanskje diskuteres om en slik anbefaling er å anse som en opplysning om tingen iht. fkjl. § 16, 1. ledd, b). Videre kan det hevdes at banken rettsstridig har fortiet at Dataconsult var insolvent, jf. fkjl. § 16, 1. ledd, a). Ettersom lovens ordlyd krever at kjøper ”hadde grunn til å regne med å få” den fortiede opplysning, reiser imidlertid bankens taushetsplikt overfor Dataconsult problemer; har Marte grunn til å regne med å få opplysninger banken er forhindre fra å gi pga. taushetsplikt? 

Det er imidlertid klart at banken ikke rettmessig kan selge til Marte aksjer i et selskap banken vet er insolvent. At banken opptrer rettsstridig, kan begrunnes både med at dens anbefaling overfor Marte må anses å være uforsvarlig, og at banken burde avstå fra å kontrahere dersom den ved avtaleinngåelsen hadde viktig informasjon som den var avskåret fra å gi Marte pga. taushetsplikt. Det kan imidlertid tenkes hevdet at slik rettsstrid bør forankres i alminnelige avtalerettslige regler om ugyldighet og avtalerevisjon, herunder avtl. §§ 30, 33 og 36, og at bankens forhold ligger utenfor rekkevidden av mangelsreglene. Likevel bør nok løsningen helst være at det foreligger opplysningssvikt i relasjon til mangelsreglene, om enn kanskje ut fra en litt fleksibel tolkning av ordlyden i de nevnte bestemmelsene i fkjl. om opplysningssvikt.
De mangelsdrøftelsene jeg hittil har lest, er gjennomgående korte og knappe uten særlig grad av problematisering. Kandidatene har kanskje en del ”alminnelig kjøpsrettslig innsikt”, men evnen til å problematisere tilfelle som faller litt utenom ”mainstream” (kjøp av aksjer til forskjell fra løsøre, betydningen av taushetsplikt i forhold til regler om opplysningsplikt) er meget svak hos mange kandidater.
Banken påberoper seg videre at kjøpers krav er bortfalt pga. manglende reklamasjon. I forhold til oppgaveteksten er det vel først og fremst spørsmålet om Marte har reklamert innenfor den absolutte reklamasjonsfristen i fkjl. § 27, 2. ledd, samt spørsmålet om unntaket fra reklamasjonsplikten i fkjl. § 27, siste ledd, siste pkt. får anvendelse, som bør drøftes. I forhold til spørsmålet om absolutt reklamasjonsfrist, blir det spørsmål om denne er to eller fem år. Etter mitt syn befinner vi oss i foreliggende mangelstilfelle utenfor de tilfelle som er ment omfattet av fristen på fem år; ved aksjer kan det vel mht. innsigelser som knytter seg til ”underliggende verdier” knapt være spørsmål om at transaksjonsgjenstanden ”ved vanlig bruk er ment å vare vesentlig lengre” enn to år. Men her kan det vel tenkes kreativ argumentasjon til fordel for fem års fristen. Spørsmålet om selgeren har opptrådt grovt uaktsomt eller for øvrig i strid med redelighet og god tro må besvares ut fra en nærmere vurdering av bankens forhold. Hensett til partsforholdet, den faktiske situasjon hvor kunden bad banken om et investeringsråd, bankens kunnskap om Dataconsults økonomiske situasjon og utnyttelse av Martes villfarelse, er det ingen tvil om at banken har opptrådt i strid med redelighet og god tro, slik at den ikke kan påberope seg reklamasjonsreglene.

En del kandidater drøfter om det er reklamert innen rimelig tid. Oppgaveteksten gir imidlertid begrenset med holdepunkter for å konstatere at Marte burde vært kjent med mangelskravet (enten dette grunnes på krav til vanlig god vare eller opplysningssvikt) før hun faktisk ble det. Vel må det forutsettes at hun ble kjent med at det ble åpnet gjeldsforhandling og konkurs i Dataconsult, men dette er i seg selv ikke tilstrekkelig til å konstatere kjøpsrettslig mangel. Det får derfor godtas at kandidatene behandler dette med reklamasjon innen rimelig tid relativt summarisk, eller drøfter ut fra rimelig adekvate utlegninger/utfyllinger av faktum. 
Det siste spørsmålet i del I er om Martes krav er foreldet. Om dette, se fl. § 3 nr. 2, jf. nr. 1 og § 2 samt Hagstrøm kap. 32.3.1. Det er klart at hevningskravet foreldes fra det tidligste tidspunkt Marte kunne hevet, altså allerede ved leveringen. Hevningskravet er altså foreldet. Vurderingen av erstatningskravet er mer tvilsom, fordi det vel er riktig som Marte hevder at det først er ved åpningen av insolvensbehandling at en kan si at en vet hvor stort tap Marte lider, sml. Rt 2000.689 og Rt 2002.286. Det er imidlertid klart nok at Marte påføres tap ved kjøp av aksjer i et selskap som er insolvent; at tapets størrelse er mer eller mindre usikkert er ikke til hinder for å se det slik at det er stiftet et erstatningskrav. Løsningen bør derfor helst være at foreldelsesfristen regnes fra leveringen. Drøftelsene av foreldelse har vært meget svake i de besvarelsene jeg har lest hittil.
Noen kandidater drøfter spørsmålet om tilleggsfrist etter fl. § 10 nr. 1. Spørsmålet blir her om hun burde fått kunnskap om mangelskravene før Jens underrettet henne. Oppgaven bør her forstås slik at hennes tidligere villfarelse var av rettslig art. Den store hovedregelen er at rettsvillfarelse ikke kan begrunne tilleggsfrist etter fl. § 10 nr. 1, se Hagstrøm, Obligasjonsrett s. 750 med ytterligere henvisninger. Unntak fra denne hovedregelen må nok forutsette atskillig mer spesielle tilfelle/regler enn ”alminnelige kjøpsrettslige mangelsregler”. Det er intet vilkår at kandidatene drøfter fl. § 10 nr. 1, men kandidater som gjør det, og får frem noe av verdi, skal selvsagt ha et pluss.
I del II er det tvist mellom boet og Stålprodukter. Det bør først tas stilling til om overdragelsen av blandemaskinene var rettsstridig overfor Stålprodukter. Kandidatene skal her se at Betongfabrikken har forføyet over kommisjonsgods til dekning av egen gjeld til Maskinleverandøren. Dette er rettsstridig overfor Stålprodukter, som er den hvis interesse Betongfabrikken skal ivareta ved forføyning over kommisjonsgodset, se nærmere bl.a. kml. § 7. For at Maskinleverandøren skal kunne vinne rett til blandemaskinene overfor Stålprodukter, vil da vilkårene for godtroerverv måtte være oppfylt. Dette reguleres i foreliggende tilfelle av kml. § 54 (som omtales av Lilleholt, Godtruerverv og kreditorvern s. 36-37). Noen kandidater drøfter kanskje ut fra ekstl. § 1, hvilket ikke er fullgodt, selv om løsningen i den konkrete sak blir den samme etter begge regler. Avgjørende blir nemlig om Maskinleverandøren er i aktsom god tro, hvilket beror på om Maskinleverandøren kan identifiseres med Peder Ås. Det er opplagt at identifikasjon finner sted, og at Maskinleverandøren således ikke er i aktsom god tro. Maskinleverandøren har altså ikke vunnet rett til blandemaskinene overfor Stålprodukter.
Boet påberoper seg imidlertid også at Stålprodukters rett til blandemaskinene falt bort ved boåpningen. Dette må forstås slik at Stålprodukters rett til blandemaskinene ble ekstingvert av konkursboet. Boets anførsel må klart forkastes, jf. kml. § 53, 1. ledd. 

Videre påberoper boet seg retten til blandemaskinene ut fra prinsippet om at omstøtelse kommer kreditorfellesskapet, ikke Stålprodukter, til gode. Boet har for så vidt rett i at vi har et prinsipp om at omstøtelse kommer kreditorfellesskapet, ikke enkeltkreditorer eller tredjepersoner, til gode, se bl.a. Ot.prp. nr. 26 (1998-99) s. 157. Dette innebærer bl.a. at omstøtelse av panteretter ikke gir etterstående panthaver(e) opptrinnsrett.
En hovedutfordring for kandidatene blir her å holde forutsetningene for drøftelsen klart for seg. Forutsatt at Stålprodukters rett til blandemaskinene står ved lag ved boåpningen, altså fordi beslagleggende kreditorer må respektere kommittentens rett til kommisjonsgodset og fordi Maskinleverandøren ikke kan påberope seg godtroerverv, er situasjonen den at Stålprodukter har rett til blandemaskinene helt uavhengig av omstøtelsen. Prinsippet om at omstøtelsen skal komme kreditorfellesskapet til gode medfører at Stålprodukter ikke skal få sin rettsstilling forbedret ved omstøtelsen, men det er jo ikke dette det er spørsmål om når det forutsettes at Stålprodukter har rett til blandemaskinene uavhengig av omstøtelsen. Eller, sett fra en annen synsvinkel: Når Stålprodukter har rett til å kreve blandemaskinene tilbakelevert fra Maskinleverandøren og boet, er det ingen grunn til at denne retten skulle påvirkes/gå tapt på grunn av omstøtelse i forholdet mellom boet og Maskinleverandøren.
Noen kandidater vil kanskje gi seg til å drøfte om vilkårene for omstøtelse var oppfylt i det foreliggende tilfelle, hensett til at overdragelsen av blandemaskinene var en krenkelse av Stålprodukter, ikke av kreditorfellesskapet, jf. deknl. § 5-9. Kandidater som ser dette, skal gis et pluss, men oppgaven legger ikke opp til at kandidatene skal drøfte omstøtelsesvilkårene og det skal derfor selvsagt ikke gi trekk om kandidatene unnlater å gjøre det.

Er derimot Stålprodukters rett til blandemaskinene bortfalt ved boåpningen, medfører prinsippet om at omstøtelse kommer kreditorfellesskapet til gode, at boet vinner rett til maskinene. Poenget er jo da at boet ville hatt rett til maskinene (også) om de ikke var overført til Maskinleverandøren. Men slik oppgaveteksten er utformet, kreves det ikke at kandidatene drøfter særskilt ut fra forutsetningen om at Stålprodukters rett til blandemaskinene er bortfalt ved boåpningen.

Del III reiser to spørsmål. Det første spørsmålet er om Sementleverandørens varer omfattes av kreditorbeslaget. Dette kan enkelt besvares benektende, jf. deknl. § 7-9. I de fleste besvarelsene jeg hittil har rettet, overser kandidatene deknl. § 7-9 og forankrer løsningen – at boet ikke kan ta beslag i varene – i deknl. § 2-2, ”på beslagstiden”, jf. deknl. § 1-4, 3. ledd. Dette gir jo et utgangspunkt, og løsningen blir jo korrekt; deknl. § 7-9 bygger jo på at det er rettsforholdene på tidspunktet for boåpningen som er avgjørende for konkursoppgjøret. Problemet med å overse deknl. § 7-9 er imidlertid at uten denne regelen ville boet fått medhold, ikke pga. deknl. § 2-2, men pga. § 2-13.
Dernest må det tas stilling til om boet ved inntreden i kontrakten hadde plikt til å betale vederlaget med det samme eller stille sikkerhet for vederlaget. Utgangspunktet er deknl. § 7-4, 1. ledd, hvoretter boet blir berettiget og forpliktet på avtalens vilkår. Det følger imidlertid at deknl. § 7-5, 1. ledd, 2. pkt., jfr. § 7-9 at boet plikter å betale vederlaget eller stille sikkerhet for dette selv om kravet ikke ville vært forfalt overfor skyldneren.
Om bedømmelsen:
Oppgaven reiser spørsmål av variert vanskelighetsgrad. De krav som må stilles til kandidatenes prestasjoner vil på vanlig måte variere etter det enkelte spørsmåls vanskelighetsgrad. Særlig spørsmålene i del III har et visst preg av å være ”kunnskapstest”. Men det er selvsagt her som ellers slik at feil og svakheter kan oppveies av det som er positivt i andre deler.

En bestått besvarelse må forventes å inneholde et visst minimum av verdi om mangelsspørsmålene i del I samt reklamasjon. Kandidaten bør også ha sett og fått med noe av verdi om spørsmålene i del II om avhendelsen er rettsstridig og om Maskinleverandøren kan påberope seg godtroerverv, samt vist noe kunnskaper under del III.
Kandidater som fortjener en av de to beste karakterene må antas å ha identifisert et flertall av de problemer oppgaven reiser og gjennom drøftelsene dokumentere rimelig bred og god formuerettslig innsikt. Skillet mellom A og B vil typisk gå på bredden og dybden i innsikt som nevnt.
Det som her er sagt om bedømmelsen, sto også i utkastet til veiledning. Jeg ser ingen grunn til å endre ved det. Nivået på de besvarelsene jeg har rettet hittil, er 

gjennomsnittlig – og nokså gjennomgående – svakt, om enn ikke svakere enn de to foregående semestre.









Bergen, 17. juni 2005 








 
      Rune Sæbø
